EL Επίσημη Εφημερίδα της Ευρωπαϊκής Ένωσης C 260/25

Προσφυγή της 30ής Ιουλίου 2010 — Clasado κατά Επιτροπής

(Υπόθεση T-322/10)

()

2010/C 260/35

Γλώσσα διαδικασίας: η αγγλική

Διάδικοι

Προσφεύγουσα: Clasado Ltd. (Milton Keynes, Ηνωμένο Βασίλειο) (εκπρόσωποι: G. C. Facenna, Barrister, M. E. Guinness και M. C. Hann, Solicitors)

Καθής: Ευρωπαϊκή Επιτροπή

Αιτήματα της προσφεύγουσας

Η προσφεύγουσα ζητεί από το Γενικό Δικαστήριο:

— να ακυρώσει τα τμήματα των κανονισμών (ΕΕ) 382/2010 (1) και 384/2010 (2) της Επιτροπής, της 5ης Μαΐου 2010, σχετικά με ορισμένους ισχυρισμούς υγείας που προέβαλε η προσφεύγουσα σε σχέση με το BimunoBT (BGOS) Prebiotic, και

— να καταδικάσει την καθής στα δικαστικά έξοδα.

Ισχυρισμοί και κύρια επιχειρήματα

Με την παρούσα προσφυγή η προσφεύγουσα ζητεί, σύμφωνα με το άρθρο 263 ΣΛΕΕ, την ακύρωση των τμημάτων εκείνων των κανονισμών (ΕΕ) 382/2010 και 384/2010 της Επιτροπής, της 5ης Μαΐου 2010, με τα οποία αποφασίσθηκε ότι οι ισχυρισμοί υγείας που υπέβαλε η προσφεύγουσα σε σχέση με το BimunoBT (BGOS) Prebiotic, ένα προβιοτικό συμπλήρωμα διατροφής που αποσκοπεί στην ενίσχυση του ανοσοποιητικού συστήματος και της γαστρεντερικής υγείας του ανθρώπου, καθώς και στη μείωση του κινδύνου για διάρροια των ταξιδιωτών, δεν πληρούν τις προϋποθέσεις του κανονισμού (ΕΚ) 1924/2006 (3), και ως εκ τούτου δεν μπορούν να εγκριθούν.

Προς στήριξη της προσφυγής της, η προσφεύγουσα επικαλείται τους ακόλουθους λόγους ακυρώσεως:

Πρώτον, η Επιτροπή παρέβη ουσιώδη τύπο κατά την έκδοση των επίμαχων κανονισμών, και συγκεκριμένα τη δυνατότητα διατυπώσεως παρατηρήσεων από τους αιτούντες και το κοινό κατά τα άρθρα 16, παράγραφος 6, και 17 του κανονισμού (ΕΚ) 1924/2006.

Δεύτερον, ενεργώντας κατ’ αυτόν τον τρόπο η Επιτροπή ομοίως εσφαλμένως δεν έλαβε υπόψη το άρθρο 38, παράγραφος 1, του κανονισμού (ΕΚ) 178/2002 (4), που προορίζεται να διασφαλίσει ότι η Ευρωπαϊκή Αρχή για την Ασφάλεια των Τροφίμων διεξάγει τις δραστηριότητές της με υψηλό βαθμό διαφάνειας.

Επιπρόσθετα, διαπιστώνοντας ότι οι πρόσθετες παρατηρήσεις της Ευρωπαϊκής Αρχής για την Ασφάλεια των Τροφίμων επί των αιτήσεων της προσφεύγουσας στις 4 Δεκεμβρίου 2009 δεν συνιστούσαν γνώμη, ή μέρος γνώμης, κατά το άρθρο 16 του κανονισμού (ΕΚ) 1924/2006, οι επίμαχοι κανονισμοί εκδόθηκαν κατά πλάνη περί το δίκαιο.

Επιπλέον, οι κανονισμοί της Επιτροπής, η ακύρωση των οποίων ζητείται, εκδόθηκαν κατά παράβαση του δικαιώματος ακροάσεως της Clasado κατά το άρθρο 41 του Χάρτη Θεμελιωδών Δικαιωμάτων της Ευρωπαϊκής Ένωσης (5), και της δικαιολογημένης εμπιστοσύνης της.

Τέλος, η Επιτροπή παραβίασε επίσης το δικαίωμα για χρηστή διοίκηση, το οποίο συνιστά μία από τις γενικές αρχές που είναι κοινές στις συνταγματικές παραδόσεις των κρατών μελών, και ειδικότερα την υποχρέωσή της ως αποφασίζον όργανο κατά το άρθρο 17 του κανονισμού (ΕΚ) 1924/2006 να εξετάσει κατά τρόπο επιμελή και ανεξάρτητο όλα τα ενώπιόν της προσκομισθέντα στοιχεία.

(1) Κανονισμός (ΕΕ) 382/2010 της Επιτροπής, της 5ης Μαΐου 2010, σχετικά με την άρνηση έγκρισης ορισμένων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (ΕΕ 2010, L 113, σ. 1).

(2) Κανονισμός (ΕΕ) 384/2010 της Επιτροπής, της 5ης Μαΐου 2010, σχετικά με την έγκριση και την άρνηση έγκρισης ορισμένων ισχυρισμών υγείας που διατυπώνονται για τα τρόφιμα και οι οποίοι αφορούν τη μείωση του κινδύνου εκδήλωσης ασθένειας, καθώς και την ανάπτυξη και την υγεία των παιδιών (ΕΕ 2010, L 113, σ. 6).

(3) Κανονισμός (ΕΚ) 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς για τις θρεπτικές και υγιεινές ιδιότητες που διατυπώνονται για τρόφιμα (ΕΕ 2006, L 404, σ. 9).

(4) Κανονισμός (ΕΚ) 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ 2002, L 31, σ. 1).

(5) Χάρτης Θεμελιωδών Δικαιωμάτων της Ευρωπαϊκής Ένωσης (ΕΕ 2010, C 83, σ. 389).